b'\n_START_ARTICLE_\nNasjonsbygging\n_START_PARAGRAPH_\nNasjonsbygging er et begrep innen sammenlignende politikk og historisk sosiologi som betegner prosessen fra etablering av en statsmakt til en nasjonalt integrert nasjonalstat der befolkningen f\xc3\xb8ler en utstrakt grad av nasjonal identitet. Oftest er denne prosessen initiert av en kulturell eller politisk elite (\xc2\xabnasjonsbyggere\xc2\xbb), men etter hvert griper nasjonalf\xc3\xb8lelsen om seg i st\xc3\xb8rre lag av befolkningen._NEWLINE_Stein Rokkan oppfatter nasjonsbygging som en prosess av kulturell grensedannelse utad og kulturell standardisering innad, en utvikling av nasjonale institusjoner som vernepliktig forsvar, allment skolevesen, utbredelse av kommunikasjonsmedier og som f\xc3\xb8lge av slike prosesser, en nasjonal bevissthet._NEWLINE_I de nordiske land var perioden fra nasjonalromantikken innledningen til nasjonsbyggingsprosessen. Virkemidler i nasjonsbygging kunne v\xc3\xa6re skapelse av nasjonalt skriftspr\xc3\xa5k, skriving av historieverk som konstruerte en kontinuitet bakover i tid for denne befolkningsgruppen, og skoleverk der nasjonale holdninger ble innprentet._NEWLINE_Etter kommunismens fall ca. 1990 blomstret nasjonalismen opp igjen i \xc3\x98st-Europa. P\xc3\xa5 slutten av 90-tallet ble derfor forskning p\xc3\xa5 nasjonsbygging et av de mest debatterte tema i samfunnsforskningen.'